Document ID: 32009R1241

ΚΑΝΟΝΙΣΜΌΣ (ΕΕ) αριθ. 1241/2009 ΤΗΣ ΕΠΙΤΡΟΠΉΣ
της 16ης Δεκεμβρίου 2009
για την παράταση και την επικαιροποίηση του πεδίου εφαρμογής της προηγούμενης επιτήρησης της Ένωσης των εισαγωγών ορισμένων προϊόντων σιδήρου και χάλυβα καταγωγής ορισμένων τρίτων χωρών
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 260/2009 του Συμβουλίου, της 26ης Φεβρουαρίου 2009, για το κοινό καθεστώς εισαγωγών και την κατάργηση του κανονισμού (ΕΚ) αριθ. 3285/94 (1), και ιδίως το άρθρο 11,
τον κανονισμό (ΕΚ) αριθ. 625/2009 του Συμβουλίου, της 7ης Ιουλίου 2009, για το κοινό καθεστώς εισαγωγών από ορισμένες τρίτες χώρες (2), και ιδίως το άρθρο 9,
Ύστερα από διαβούλευση με τη συμβουλευτική επιτροπή,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 76/2002 του Συμβουλίου (3), η Επιτροπή καθιέρωσε την προηγούμενη κοινοτική επιτήρηση των εισαγωγών ορισμένων προϊόντων σιδήρου και χάλυβα καταγωγής ορισμένων τρίτων χωρών.
(2)
Οι στατιστικές εξωτερικού εμπορίου της Ένωσης δεν είναι διαθέσιμες εντός των προθεσμιών που καθορίζονται στον κανονισμό (ΕΚ) αριθ. 1917/2000 της Επιτροπής (4).
(3)
Αν και η κατάσταση έχει μεταβληθεί από την καθιέρωση του συστήματος επιτήρησης το 2002, οι εξελίξεις στην παγκόσμια αγορά χάλυβα εξακολουθούν να απαιτούν ένα αξιόπιστο και ταχύ σύστημα πληροφόρησης για τις μελλοντικές εισαγωγές της Ένωσης.
(4)
Εξετάστηκαν οι τάσεις των εισαγωγών των προϊόντων που βρίσκονται σήμερα υπό επιτήρηση, καθώς και πλατέων προϊόντων ανοξείδωτου χάλυβα και των μεγάλων συγκολλημένων σωλήνων, που δεν υπάγονται αυτή τη στιγμή στο σύστημα επιτήρησης. Κρίθηκε αναγκαίο να εξεταστούν οι τάσεις για τα εν λόγω πρόσθετα προϊόντα, δεδομένου του γεγονότος ότι αντιπροσωπεύουν τα προϊόντα με τη μεγαλύτερη προστιθέμενη αξία στην αγορά.
(5)
Τα τελευταία χρόνια, οι εισαγωγές αυτών των προϊόντων χάλυβα στην ΕΕ αυξήθηκαν σημαντικά (κατά 40 %), σε απόλυτους όρους, από το 2005 έως το 2008. Παρότι οι εισαγωγές άρχισαν να μειώνονται από το τέλος του 2008 και μετά, οι εισαγωγές απλώς ακολούθησαν τη μείωση της ζήτησης και, σε όρους σχετικά με την κατανάλωση, παρέμειναν σημαντικές.
(6)
Στο διάστημα 2006-2008 η παγκόσμια ικανότητα παραγωγής χάλυβα αυξήθηκε και αναμένεται να εξακολουθήσει να μεγαλώνει έως το 2010. Σε διάφορες περιφέρειες, ιδίως στην Κίνα, την Ινδία, τη Βραζιλία και τη Μέση Ανατολή, αναμένεται διπλάσιο ποσοστό αύξησης της ικανότητας παραγωγήε τα επόμενα δύο χρόνια. Η Κίνα, η σημαντικότερη χώρα σε όρους αυξανόμενης ικανότητας, αντιπροσωπεύει σήμερα περίπου το 40 % της παγκόσμιας ικανότητας παραγωγής ακατέργαστου χάλυβα και περίπου το τριπλάσιο της ετήσιας κατανάλωσης χάλυβα της ΕΕ.
(7)
Δεδομένου ότι η ΕΕ είναι μια σημαντική αγορά χάλυβα, σε όρους μεγέθους και τιμών, ιδιαίτερα στο πλαίσιο ενός ισχυρού νομίσματος, ενδέχεται ότι, από τη στιγμή που θα ανακάμψει η αγορά και θα βελτιωθεί η ζήτηση στην αγορά της Ένωσης, κάθε πλεόνασμα της ικανότητας παραγωγής χάλυβα θα διοχετευτεί στην ΕΕ. Συγκριτικά, η πρόσβαση σε αγορές τρίτων χωρών μειώθηκε πρόσφατα σε ποικίλο βαθμό, αφού χώρες σε πολλές γεωγραφικές περιοχές (όπως στην Αμερική, στην Ασία, στη Μέση Ανατολή) έλαβαν μέτρα για την προστασία ή τη στήριξη των χαλυβουργιών τους. Τα μέτρα αυτά έλαβαν διάφορες μορφές, συμπεριλαμβανομένων δασμολογικών αυξήσεων, απαιτήσεων αδειοδότησης, απαιτήσεων εγχώριων αγορών, και αφορούν αγορές με σημαντικό μερίδιο της παγκόσμιας κατανάλωσης.
(8)
Η παραγωγή ακατέργαστου χάλυβα και πλατέων προϊόντων ανοξείδωτου χάλυβα στην ΕΕ έφτασε στο ανώτατο επίπεδο το 2007 και το 2006 αντίστοιχα και άρχισε να μειώνεται το 2008. Κατά το πρώτο εξάμηνο του 2009 σημειώθηκε μια συρρίκνωση της τάξης του 43,2 %, σε σύγκριση με το πρώτο εξάμηνο του 2008, ενώ την ίδια περίοδο η μείωση της παγκόσμιας παραγωγής χάλυβα ήταν 22,4 %. Η κρίση είχε επίδραση σε όλες τις μεγάλες χώρες παραγωγής χάλυβα της ΕΕ και, ως συνέπεια αυτού, οι παραγωγοί χάλυβα μείωσαν τον αριθμό των ημερών παραγωγής αυξάνοντας έτσι ανενεργή παραγωγική ικανότητα.
(9)
Όλοι οι παραγωγοί είχαν σημαντική μείωση της απασχόλησης. Τον Ιούνιο του 2009, περίπου 40 % του εργατικού δυναμικού στη χαλυβουργία της ΕΕ πλήγηκε από την οικονομική κρίση, με τη μορφή μόνιμης ή προσωρινής διαθεσιμότητας και μερικής ανεργίας.
(10)
Συνεπώς, βάσει των πρόσφατων τάσεων στις εισαγωγές προϊόντων χάλυβα, της σημερινής ευάλωτης κατάστασης της βιομηχανίας της ΕΕ, της συνεχιζόμενης χαμηλής ζήτησης στην αγορά της ΕΕ και του ενδεχομένου ότι η σημερινή και η μελλοντική πλεονάζουσα παραγωγική ικανότητα θα διοχετευτεί στην ΕΕ εάν ανακάμψει η ζήτηση, μπορεί να θεωρηθεί υπαρκτός ο κίνδυνος ζημίας για τους παραγωγούς της Ένωσης, σύμφωνα με το άρθρο 11 του κανονισμού (ΕΚ) αριθ. 260/2009.
(11)
Επομένως, το συμφέρον της Ένωσης απαιτεί να υπόκεινται οι εισαγωγές ορισμένων προϊόντων χάλυβα στο σύστημα προηγούμενης επιτήρησης, ώστε να συγκεντρωθούν διεξοδικές στατιστικές πληροφορίες που επιτρέπουν ταχεία ανάλυση των τάσεων των εισαγωγών. Πρέπει να υπάρχει γρήγορη διάθεση στοιχείων, και για εμπορικές προβλέψεις, ώστε να προστατευτεί η ευάλωτη ευρωπαϊκή αγορά χάλυβα από ξαφνικές αλλαγές στις παγκόσμιες αγορές χάλυβα. Αυτό είναι ιδιαίτερα σημαντικό στην παρούσα κρίση που χαρακτηρίζεται από αβεβαιότητες για το κατά πόσον η ζήτηση θα παρουσιάσει διαρθρωτική αύξηση και αν η βιομηχανία της ΕΕ θα μπορέσει να επωφεληθεί από αυτήν.
(12)
Επιπλέον, λόγω των εξελίξεων στην αγορά πλατέων προϊόντων ανοξείδωτου χάλυβα και μεγάλων συγκολλημένων σωλήνων καθώς και της κατάστασης των εμπλεκόμενων βιομηχανιών, αλλά και δεδομένου ότι παρόμοια συστήματα επιτήρησης συμπεριλαμβάνουν αυτά τα προϊόντα, είναι σκόπιμο να συμπεριληφθούν στο πεδίο εφαρμογής αυτού του συστήματος τα προϊόντα που απαριθμούνται στο παράρτημα Ι.
(13)
Λαμβάνοντας υπόψη τις προαναφερθείσες εξελίξεις και συνεκτιμώντας ότι άλλες κύριες χώρες παραγωγής χάλυβα, όπως ο Καναδάς και οι Ηνωμένες Πολιτείες της Αμερικής, αποφάσισαν πρόσφατα να παρατείνουν τα αντίστοιχα συστήματά τους επιτήρησης των εισαγωγών χάλυβα (έως τις 31 Αυγούστου 2011 και τις 21 Μαρτίου 2013 αντίστοιχα), κρίνεται σκόπιμο να εξακολουθήσει η εφαρμογή αυτού του συστήματος έως τις 31 Δεκεμβρίου 2012.
(14)
Με σκοπό την ελαχιστοποίηση αναίτιων περιορισμών και τη μη υπερβολική διατάραξη των δραστηριοτήτων εταιρειών κοντά στα σύνορα, το καθαρό βάρος των εισαγωγών που εξαιρούνται από την εφαρμογή του παρόντος κανονισμού παραμένει στα 2 500 κιλά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 76/2002 τροποποιείται ως εξής:
1)
το πεδίο εφαρμογής προηγούμενης επιτήρησης επεκτείνεται στα προϊόντα που απαριθμούνται στο παράρτημα Ι·
2)
στο άρθρο 6 οι λέξεις «31 Δεκεμβρίου 2009» αντικαθίστανται από τις λέξεις «31 Δεκεμβρίου 2012»·
3)
ο κατάλογος των αρμόδιων εθνικών αρχών αντικαθίσταται από τον κατάλογο του παραρτήματος ΙΙ.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Δεκεμβρίου 2009.

Labels: 1
3
5